Vliegtuig stort op Taiwannese eiland neerMinstens 47 mense is volgens berigte dood nadat ‘n vliegtuig Woensdag naby ‘n lughawe op ‘n klein Taiwannese eiland neergestort het. Yeh Kuang-shih, Taiwan se minister van vervoer, het aan die Central News Agency gesê dat 58 passasiers en bemanningslede aan boord die vliegtuig was. Volgens berigte kon minstens 11 mense daarin slaag om uit die vliegtuig te ontsnap voor dit glo aan die brand geslaan het. Die ander passasiers en bemanningslede is glo in die vliegtuig vasgekeer. TransAsia se vlug GE222 het van Kaohsiung na die Penghu-eiland gevlieg. Die vliegtuig het glo ‘n noodlanding probeer maak weens gure weer. Volgens berigte het die vliegtuig egter weer probeer opgestyg maar neergestort toe dit ‘n tweede noodlanding probeer maak het.